Hajšelová, Petra, poslankyňa NR SR (2022-11-10):
Ďakujem pekne za slovo, pán predsedajúci. Vážený pán minister, vážené kolegyne poslankyne, kolegovia poslanci, v rozprave som vystúpila kvôli tomu, že chcem podať taktiež pozmeňujúci a doplňujúci návrh, ale ešte pred tým mi dovoľte, aby som ho v krátkosti odôvodnila. Právna úprava tzv. súdnej mapy začlenila pracovisko Okresného súdu Považská Bystrica do obvodu Krajského súdu Žilina. K uvedenej zmene došlo aj napriek tomu, že vo všetkých ostatných prípadoch sídiel a obvodov okresných súdov došlo k rešpektovaniu platného územného a správneho členenia Slovenskej republiky, to znamená, že žiadny iný okresný súd ani pracovisko súdu nebolo pričlenené do obvodu krajského súdu v inom správnom a územnom obvode. Nielen nedostatok vecných dôvodov uvedenej zmeny, ale primárne diskriminačné postavenie obyvateľov okresov Púchov a Považská Bystrica spojené s komplikáciami v orientácii pri jednotlivých orgánoch verejnej moci, administratívnou záťažou a zvýšenými ekonomickými nákladmi pri vybavovaní správnych veci v územnom a správnom obvode Trenčianskeho kraja a súdnych sporov a iných vecí v obvode Žilinského kraja opodstatňuje navrhovanú zmenu, ktorá rešpektuje všeobecné pravidlo budovania súdnych obvodov okresných súdov v zhode s územným a správnym členením. V neposlednom rade je potrebné poukázať aj na skutočnosť, že daná právna úprava alebo právna zmena zabezpečí aj jednotu výkonu právomoci a pôsobnosti orgánov prokuratúry viazanú na sídla orgánov podľa platného územného a správneho členenia Slovenskej republiky. Keďže podľa platného znenia tzv. súdnej mapy by sa na výkone právomoci prokuratúry mali podieľať v rôznych kombináciách ich ingerencie dve krajské prokuratúry. Daná právna zmena, ktorá pracovisko Okresného súdu Považská Bystrica organicky vracia do súdneho obvodu Krajského súdu v Trenčíne je aj návratom k rovnomernému kreovaniu porovnateľných súdnych obvodov krajských súdov, keďže na neúmernú územnú veľkosť súdneho obvodu Krajského súdu v Žiline spojenú s problémami jeho efektívneho manažovania pri prijímaní tzv. súdnej mapy upozorňovali viaceré okresné súdy. Vysvetľujúce je súčasne aj potrebné doplniť, že daná zmena, ktorá má povahu primárne technického rázu, nemá potenciál žiadnym spôsobom narušiť realizáciu tzv. súdnej mapy, ani spochybniť jej implementáciu v aplikačnej praxi, keďže nedochádza k zmene počtu sídelných súdov a ani ich pracovísk. Teraz by som si dovolila pristúpiť k prečítaniu pozmeňujúceho a doplňujúceho návrhu. Pozmeňujúci a doplňujúci návrh poslankyne Národnej rady Slovenskej republiky Petry Hajšelovej k vládnemu návrhu zákona, ktorým sa mení zákon č. 150/2020 Z. z. o zmene a doplnení niektorých zákonov v súvislosti s novými sídlami a obvodmi súdov a ktorým sa menia a dopĺňajú niektoré zákony, tlač 1285. Vládny návrh zákona, ktorým sa mení zákon č. 150/2022 Z. z. o zmene a doplnení niektorých zákonov v súvislosti s novými sídlami a obvodmi súdov a ktorým sa menia a dopĺňajú niektoré zákony sa pozmeňuje takto: „1. V Čl. VII sa vkladajú nové body 7 a 8, ktoré znejú: „7. V prílohe č. 1 v časti „Sídla a obvody krajských prokuratúr“ bod 6 sa vkladá nové písmeno d), ktoré znie: „d) Okresnej prokuratúry Považskej Bystrici,“. Doterajšie písmená d) a e) sa označujú ako písmená e) a f). 8. V prílohe č. 1 v časti „Sídla a obvody krajských prokuratúr“ bod 8 sa vypúšťa písmeno f).“ Doterajšie písmená g) a h) sa označujú ako písmená f) a g). 2. V čl. VIII sa vkladajú nové body 1 až 5, ktoré znejú: „1. V § 2 ods. 31 prvej vete sa slová „Nové Mesto nad Váhom a Myjava“ nahrádzajú slovami „Nové Mesto nad Váhom, Myjava, Považská Bystrica a Púchov“ a v druhej vete sa slovo „pracovisko“ nahrádza slovom „pracoviská“ a na konci sa pripájajú tieto slová: „a v meste Považská Bystrica“. 2. V § 2 ods. 36 sa slová „Čadca, Kysucké Nové Mesto, Považská Bystrica a Púchov“ nahrádzajú slovami „Čadca a Kysucké Nové Mesto“, slovo „pracoviská“ sa nahrádza slovom „pracovisko“ a vypúšťajú sa slová „a v meste Považská Bystrica“. 3. V § 18l ods. 1 písm. c) sa vypúšťajú slová „a Okresného súdu Považská Bystrica“. 4. V § 18l ods. 1 písm. f) sa za slová „Nové Mesto nad Váhom“ vkladajú slová „a Okresného súdu Považská Bystrica“. 5. V § 18l sa vypúšťa odsek 2.“ Doterajšie odseky 3 až 6 sa označujú ako odseky 2 až 8. Nasledujúce body sa primerane prečíslujú. Ďakujem pekne, skončila som.